ใบตองแห้ง: คนดีย์เอาเปรียบกติกา
เพื่อให้ได้คนดีปกครองบ้านเมือง เราจำเป็นต้องมีส.ว. 250 คน ที่แต่งตั้งโดยคนดี มาเลือกคนดีเป็นนายกฯเพียงบังเอิญ คนดีของเราเป็นคนเดียวกัน คือ พล.อ. ประยุทธ์ จันทร์โอชา ที่เป็นทั้งหัวหน้าคสช. และ แคนดิเดตนายกฯ ของพรรคพลังประชารัฐหัวหน้า คสช. จะเลือก ส.ว. 250 คน มายกมือร่วมกับ ส.ส. ซึ่งถ้าเห็นพ้องต้องกัน แค่ 126 เสียงก็เพียงพอ ที่จะสนับสนุนให้แคนดิเดตของพรรคพลังประชารัฐ เป็นนายกฯ อีกสมัยต้องแยกแยะให้เข้าใจ ท่านสวมหมวกคนละใบ อย่างที่ วิษณุ เครืองาม อธิบาย เป็นข้าราชการแต่ไม่ใช่เจ้าหน้าที่รัฐ ต้องวางตัวเป็นกลาง แต่เป็นแคนดิเดตของพรรคการเมืองได้ถ้าไม่ใช่ลุงตู่ คงไม่สามารถวางตัวเป็นกลาง ทั้งที่เป็นแคนดิเดตของพรรคการเมือง ให้ผู้สมัคร ส.ส.เอาภาพไปติดป้ายหาเสียง แต่ตัวเองไม่ลำเอียงแม้แต่น้อย ลุงตู่ไม่ได้หาเสียงนะ ลุงเพียงแต่ขี่ซี 130 นั่งรถประจำตำแหน่ง มีรถนำ มีทหารตำรวจมาต้อนรับ ไปแจกโฉนด ไปเยี่ยมประชาชน ไปโชว์วิสัยทัศน์ ลำบากลำบนกินข้าวกล่องในรถอีกต่างหากเช่นเดียวกัน ลุงตู่ไม่ได้ตั้ง 250 ส.ว.มาเลือกตัวเอง อย่าดูถูกกัน 250 ส.ว. มีสมอง รักประเทศ รักประชาธิปไตย ถ้า 250 คนยกมือเลือกลุงโดยมิได้นัดหมาย ก็เพราะทุกคนรักประเทศ จูนสมองต้องตรงกัน ไม่ใช่ยกมือเพราะต่างตอบแทน ที่ตั้งตำแหน่งมีอำนาจมีค่าตอบแทนแสน กว่าบาท อย่าเอาจิตใจคนต่ำช้าไปวัดจิตใจวิญญูชนนักการเมืองอย่าโจมตีว่ากติกาไม่เป็นประชาธิปไตย เพราะเป็นไปตามรัฐธรรมนูญและคำถามพ่วง ที่ผ่านประชามติ จะไม่เป็นประชาธิปไตยได้ไง ประชาชน 16.8 ล้านคน ลงมติรับร่าง 15.1 ล้านคน รับคำถามพ่วง จะบอกว่าไม่รู้ไม่เข้าใจ ไม่มีทางเลือก ก็หลวมตัวไปแล้ว ถึงไม่ใช่ทำสัญญากับซาตาน ก็ผูกพันไปชั่วลูกชั่วหลาน เพราะไม่มีทางแก้ได้ใครขืนแก้ อาจโดนข้อหาเป็นปฏิปักษ์ต่อการปกครองระบอบประชาธิปไตยอันมีพระมหากษัตริย์ทรงเป็นประมุข แบบยุคเพื่อไทยจะแก้รัฐธรรมนูญให้ ส.ว.มาจากเลือกตั้งประชาชนไทยจึงต้องก้มหน้ารับกรรม เอ๊ย รับกติกา ที่กำหนดโดยคนดี เพื่อคนดี ของคนดี โดยอย่าถามหาตรรกะเหตุผล เพียงสามารถเติม ย์ เข้าไปข้างหลังคนดีนักการเมืองก็อย่าใส่ร้ายป้ายสี หาว่าสืบทอดอำนาจ อยากแย่งอำนาจ มาช่วยกันคิดนโยบายที่เป็นประโยชน์ต่อประเทศชาติ ต่อประชาชนกันดีกว่า ให้ได้ทำแกร็บ ให้ได้ทำมาหากิน ให้ได้ประกันราคา ได้พัฒนาเทคโนโลยี ฯลฯ ประชาชนไม่ได้อำนาจ ได้เล็มเศษซากก็ยังดีคนไทยมีหน้าที่ ถูกปกครองโดยคนดีย์ แล้วทำตนเป็นคนดี ช่วยกันทำเพื่อสังคม รณรงค์ลดถุงก๊อบแก๊บ ลดมลภาวะ เพราะอากาศเป็นของประชาชน ไม่ใช่ของรัฐบาล 
เพื่อให้ได้คนดีปกครองบ้านเมือง เราจำเป็นต้องมีส.ว. 250 คน ที่แต่งตั้งโดยคนดี มาเลือกคนดีเป็นนายกฯเพียงบังเอิญ คนดีของเราเป็นคนเดียวกัน คือ พล.อ. ประยุทธ์ จันทร์โอชา ที่เป็นทั้งหัวหน้าคสช. และ
ใบตองแห้ง,เลือกตั้ง 62,การสรรหา สว.